NARIADENIE KOMISIE (ES) č. 684/2009
z 24. júla 2009,
ktorým sa implementuje smernica Rady 2008/118/ES, pokiaľ ide o elektronické postupy pri preprave tovaru podliehajúceho spotrebnej dani v režime pozastavenia dane
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2008/118/ES zo 16. decembra 2008 o všeobecnom systéme spotrebných daní a o zrušení smernice 92/12/EHS (1), a najmä na jej článok 29 ods. 1,
keďže:
(1)
Preprava tovaru podliehajúceho spotrebnej dani v režime pozastavenia dane sa má uskutočňovať na základe elektronického administratívneho dokumentu uvedeného v článku 21 ods. 1 smernice 2008/118/ES, v súvislosti s ktorým sa má používať počítačový systém zriadený na základe rozhodnutia Európskeho parlamentu a Rady č. 1152/2003/ES zo 16. júna 2003 o informatizácii prepravy a kontroly výrobkov podliehajúcich spotrebnej dani (2).
(2)
Keďže účelom počítačového systému je umožniť sledovanie a monitorovanie prepravy tovaru podliehajúceho spotrebnej dani v režime pozastavenia dane, je potrebné ustanoviť štruktúru a obsah elektronických oznámení určených na použitie pri takejto preprave.
(3)
Konkrétne, keďže sa preprava má uskutočňovať na základe elektronického administratívneho dokumentu, mala by sa ustanoviť štruktúra a obsah oznámení, ktoré sú súčasťou uvedeného dokumentu. Takisto je potrebné určiť štruktúru a obsah správ, ktoré sú súčasťou správy o prijatí a správy o vývoze.
(4)
Podľa smernice 2008/118/ES možno elektronický administratívny dokument zrušiť, miesto určenia tovaru možno zmeniť a prepravu tovaru podliehajúceho spotrebnej dani možno rozdeliť. Je preto nevyhnuté ustanoviť štruktúru a obsah správ týkajúcich sa zrušenia elektronického administratívneho dokumentu, zmeny miesta určenia a rozdelenia prepravy a ustanoviť pravidlá a postupy, ktoré sa uplatňujú v súvislosti s výmenou správ týkajúcich sa takéhoto zrušenia, zmeny miesta určenia a rozdelenia prepravy.
(5)
Je nevyhnutné ustanoviť štruktúru papierových dokumentov uvedených v článku 26 a 27 smernice 2008/118/ES, ktoré sa používajú, keď je počítačový systém nedostupný.
(6)
Keďže pravidlami ustanovenými v tomto nariadení sa majú nahradiť pravidlá ustanovené v nariadení Komisie (EHS) č. 2719/92 z 11. septembra 1992 o sprievodnom administratívnom dokumente na prepravu tovaru podliehajúcom spotrebnej dani v režime pozastavenia dane (3), uvedené nariadenie by sa malo zrušiť.
(7)
Opatrenia ustanovené v tomto nariadení sú v súlade so stanoviskom Výboru pre spotrebné dane,
PRIJALA TOTO NARIADENIE:
Článok 1
Predmet úpravy
V tomto nariadení sa ustanovujú pravidlá týkajúce sa:
a)
štruktúry a obsahu elektronických správ, ktoré sa vymieňajú prostredníctvom počítačového systému uvedeného v článku 21 ods. 2 smernice 2008/118/ES na účely článkov 21 až 25 uvedenej smernice;
b)
pravidiel a postupov ktoré sa majú dodržať pri výmene správ uvedených v písmene a);
c)
štruktúry papierových dokumentov uvedených v článkoch 26 a 27 smernice 2008/118/ES.
Článok 2
Povinnosti týkajúce sa výmeny správ prostredníctvom počítačového systému
Pokiaľ ide o štruktúru a obsah, oznámenia vymieňané na účely článkov 21 až 25 smernice 2008/118/ES sú v súlade s prílohou I k tomuto nariadeniu. Ak sa na vyplnenie určitých polí údajov v týchto oznámeniach vyžadujú kódy, používajú sa kódy uvedené v prílohe II.
Článok 3
Formality pred začatím prepravy tovaru podliehajúceho spotrebnej dani
1. Návrh elektronického administratívneho dokumentu predloženého v súlade s článkom 21 ods. 2 smernice 2008/118/ES a elektronický administratívny dokument, ktorému bol pridelený administratívny referenčný kód v súlade s tretím pododsekom článku 21 ods. 3 uvedenej smernice, sú v súlade s požiadavkami uvedenými v tabuľke 1 prílohy k tomuto nariadeniu.
2. Návrh elektronického administratívneho dokumentu sa predkladá najskôr 7 dní pred dátumom uvedeným na dokumente ako dátum odoslania príslušného tovaru podliehajúceho spotrebnej dani.
Článok 4
Zrušenie elektronického administratívneho dokumentu
1. Odosielateľ, ktorý chce zrušiť elektronický administratívny dokument, ako sa uvádza v článku 21 ods. 7 smernice 2008/118/ES, vyplní polia návrhu správy o zrušení a predloží ho príslušným orgánom členského štátu odoslania. Návrh oznámenia o zrušení je v súlade s požiadavkami uvedenými v tabuľke 2 prílohy I k tomuto nariadeniu.
2. Príslušné orgány členského štátu odoslania elektronicky overujú údaje v návrhu správy o zrušení.
Ak sú tieto údaje správne, uvedené orgány uvedú v oznámení o zrušení dátum a čas overenia, informujú o tejto skutočnosti odosielateľa a odošlú správu o zrušení príslušným orgánom členského štátu určenia. Ak tieto údaje nie sú správne, bezodkladne o tom informujú odosielateľa.
3. Po prijatí správy o zrušení odošlú príslušné orgány členského štátu určenia správu o zrušení príjemcovi, ak je príjemca oprávneným prevádzkovateľom daňového skladu alebo registrovaný príjemca.
Článok 5
Správy týkajúce sa zmeny miesta určenia prepravy tovaru podliehajúceho spotrebnej dani
1. Odosielateľ, ktorý chce zmeniť miesto určenia ako sa ustanovuje v článku 21 ods. 8 smernice 2008/118/ES, alebo uviesť miesto určenia, ako sa ustanovuje v článku 22 ods. 2 uvedenej smernice, vyplní polia návrhu oznámenia o zmene miesta určenia a predloží ho príslušným orgánom členského štátu odoslania. Návrh správy o zmene miesta určenia je v súlade s požiadavkami uvedenými v tabuľke 3 prílohy I k tomuto nariadeniu.
2. Príslušné orgány členského štátu odoslania elektronicky overujú údaje v návrhu správy o zmene miesta určenia.
Ak sú uvedené údaje správne, príslušné orgány členského štátu odoslania:
a)
uvedú dátum a čas overenia, ako aj poradové číslo správy o zmene miesta určenia a informujú o tom odosielateľa;
b)
aktualizujú pôvodný elektronický administratívny dokument v súlade s údajmi uvedenými v správe o zmene miesta určenia.
Ak aktualizácia zahŕňa zmenu členského štátu určenia alebo zmenu príjemcu, uplatňuje sa pri aktualizovanom elektronickom administratívnom dokumente článok 21 ods. 4 a 5 smernice 2008/118/ES.
3. Ak aktualizácia uvedená v odseku 2 písm. b) zahŕňa zmenu členského štátu určenia, príslušné orgány členského štátu odoslania predložia správu o zmene miesta určenia príslušným orgánom členského štátu určenia uvedených v pôvodnom elektronickom administratívnom dokumente.
Orgány členského štátu určenia informujú príjemcu uvedeného v pôvodnom elektronickom administratívnom dokumente o zmene miesta určenia prostredníctvom „oznámenia o zmene miesta určenia“, ktoré je v súlade s požiadavkami uvedenými v tabuľke 4 prílohy I.
4. Ak aktualizácia uvedená v odseku 2 písm. b) zahŕňa zmenu miesta dodávky uvedeného v skupine údajov 7 elektronického administratívneho dokumentu, ale nie zmenu členského štátu určenia ani zmenu príjemcu, príslušné orgány členského štátu odoslania odošlú správu o zmene miesta určenia príslušným orgánom členského štátu určenia uvedeného v pôvodnom elektronickom administratívnom dokumente.
Orgány členského štátu určenia predložia príjemcovi správu o zmene miesta určenia.
5. Ak údaje uvedené v návrhu správy o zmene miesta určenia nie sú správne, bezodkladne sa o tom poskytnú informácie odosielateľovi.
6. Ak je v aktualizovanom elektronickom administratívnom dokumente uvedený nový príjemca v rovnakom členskom štáte určenia ako v pôvodnom elektronickom administratívnom dokumente, príslušné orgány dotknutého členského štátu informujú príjemcu uvedeného v pôvodnom elektronickom administratívnom dokumente o zmene miesta určenia prostredníctvom „oznámenia o zmene miesta určenia“, ktoré je v súlade s požiadavkami uvedenými v tabuľke 4 prílohy I.
Článok 6
Správy týkajúce sa rozdelenia prepravy tovaru podliehajúceho spotrebnej dani
1. Odosielateľ, ktorý chce rozdeliť prepravu tovaru podliehajúceho spotrebnej dani, ako sa uvádza v článku 23 smernice 2008/118/ES, pre každé miesto určenia vyplní polia návrhu správy o rozdelení prepravy a predloží ho príslušným orgánom členského štátu odoslania. Návrh správy o rozdelení prepravuje v súlade s požiadavkami uvedenými v tabuľke 5 prílohy I k tomuto nariadeniu.
2. Príslušné orgány členského štátu odoslania elektronicky overujú údaje v návrhu správy o rozdelení prepravy.
Ak sú uvedené údaje správne, príslušné orgány členského štátu odoslania:
a)
pre každé miesto určenia vyhotovia nový elektronický administratívny dokument, ktorým sa nahradí pôvodný elektronický administratívny dokument;
b)
pre pôvodný elektronický administratívny dokument vyhotovia „správu o rozdelení prepravy“, ktorá je v súlade s požiadavkami uvedenými v tabuľke 4 prílohy I k tomuto nariadeniu;
c)
oznámenie o rozdelení zašlú odosielateľovi a príslušným orgánom členského štátu určenia uvedeného v pôvodnom elektronickom administratívnom dokumente.
V súvislosti s každým novým elektronickým administratívnym dokumentom uvedeným v písmene a) sa uplatňuje článok 21 ods. 3 tretí pododsek a článok 21 ods. 4, 5 a 6 smernice 2008/118/ES.
3. Príslušné orgány členského štátu určenia uvedeného v pôvodnom elektronickom administratívnom dokumente odošlú správu o rozdelení prepravy príjemcovi uvedenému v pôvodnom elektronickom administratívnom dokumente, ak je príjemca oprávneným prevádzkovateľom daňového skladu alebo registrovaným príjemcom.
4. Ak údaje uvedené v návrhu správy o rozdelení prepravy nie sú správne, bezodkladne sa o tom poskytnú informácie odosielateľovi.
Článok 7
Formality na konci prepravy tovaru podliehajúceho spotrebnej dani
Správa o prijatí predložená v súlade s článkom 24 smernice 2008/118/ES a správa o vývoze predložená v súlade s článkom 25 uvedenej smernice je v súlade s požiadavkami uvedenými v tabuľke 6 prílohy I k tomuto nariadeniu.
Článok 8
Náhradné postupy
1. Názov papierového dokumentu uvedeného v článku 26 ods. 1 písm. a) smernice 2008/118/ES je „Náhradný sprievodný dokument na prepravu tovaru podliehajúceho spotrebnej dani v režime pozastavenia dane“. Požadované údaje sa uvádzajú vo forme dátových prvkov vyjadrených rovnakým spôsobom ako v elektronickom administratívnom dokumente. Všetky dátové prvky ako aj skupiny údajov a podskupiny údajov, do ktorých patria, sa označujú pomocou čísel a písmen v stĺpci A a stĺpci B tabuľky 1 prílohy I k tomuto nariadeniu.
2. Informácie uvedené v článku 26 ods. 5 smernice 2008/118/ES, ktoré má odosielateľ oznámiť príslušným orgánom členského štátu odoslania, sa uvádzajú vo forme dátových prvkov vyjadrených rovnakým spôsobom ako v správe o zmene miesta určenia, prípadne v správe o rozdelení prepravy. Všetky dátové prvky ako aj skupiny údajov a podskupiny údajov, do ktorých patria, sa označujú pomocou čísel a písmen v stĺpci A a stĺpci B tabuľky 3, prípadne tabuľky 5 prílohy I k tomuto nariadeniu.
3. Názov papierového dokumentu uvedeného v článku 27 ods. 1 a 2 smernice 2008/118/ES je „Náhradná správa o prijatí / Správa o vývoze na prepravu tovaru podliehajúceho spotrebnej dani v režime pozastavenia dane“. Požadované údaje sa uvádzajú vo forme dátových prvkov vyjadrených rovnakým spôsobom ako v správe o prijatí, prípadne v správe o vývoze. Všetky údajové prvky ako aj skupiny údajov a podskupiny údajov, do ktorých patria, sa označujú pomocou čísel a písmen v stĺpci A a stĺpci B tabuľky 6 prílohy I k tomuto nariadeniu.
Článok 9
Zrušenie
Nariadenie (EHS) č. 2719/92 sa zrušuje s účinnosťou od 1. apríla 2010. Bude sa však naďalej uplatňovať na prepravu uvedenú v článku 46 smernice 2008/118/ES.
Odkazy na zrušené nariadenie sa považujú za odkazy na toto nariadenie.
Článok 10
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. apríla 2010 s výnimkou článku 6, ktorý sa uplatňuje od 1. januára 2012.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. júla 2009